Na temelju članka 19. Pravilnika o mjerilima i načinu korištenja vlastitih i namjenskih prIhoda osnovnih i srednjih škola, učeničkih doma i visokih učilišta čiji je osnivač Istarska županija (KLASA: 400-08/21-01/09, URBROJ: 2163/1-02/1-21-02) od 11. studenog 2021. godine i članka 74. Statuta (KLASA: 003-05/19-01/05, URBROJ: 2168-06-01-19-01, od 24. svibnja 2019.godine, objavljen na oglasnoj ploči Osnovne škole Divšići dana 24. svibnja 2019.godine, a stupio na snagu 2. lipnja 2019. godine), Školski odbor Osnovne škole Divšići je na svojoj sjednici održanoj dana 28. travnja 2022. godine, donio

PRAVILNIK

O NAČINU KORIŠTENJA VLASTITIH I NAMJENSKIH PRIHODA

I. OPĆE ODREDBE

Članak 1.

Ovim Pravilnikom o načinu korištenja vlastitih i namjenskih prihoda (u daljnjem tekstu: Pravilnik) uređuju se mjerila i način korištenja vlastitih i namjenskih prihoda Osnovne škole Divšići (u daljnjem tekstu: Škola).

Izrazi koji se u ovom Pravilniku koriste u muškom rodu neutralni su i odnose se na osobe oba spola.

Članak 2.

U ovom Pravilniku pojedini izrazi imaju ova značenja:

- vlastita djelatnost je djelatnost koja obuhvaća osnovne i ostale poslove, za čije obavljanje Škola ostvaruju prihode na tržištu, a ne financira se iz državnog proračuna, niti iz proračuna jedinica lokalne odnosno područne (regionalne) samouprave

- osnovni poslovi vlastite djelatnosti su poslovi unutar osnovne djelatnosti za koju Škola osnovana

- ostali poslovi vlastite djelatnosti su poslovi ostalih djelatnosti koje Škola obavlja izvan okvira osnovne djelatnosti

 - vlastiti prihodi jesu prihodi koje Škola ostvaruju od obavljanja poslova na tržištu i u tržišnim uvjetima koji se ne financiraju iz proračuna.

Članak 3.

Vlastiti prihodi Škole su prihodi koje ostvaruje od:

* zakupa prostora, opreme i zemljišta, te najma stanova
* obrazovanja odraslih
* financijske imovine (prihodi od kamata i refundacija troškova po sudskim postupcima i prihodi od kamata na depozite po viđenju)
* projekata
* ostali prihodi.

Odredbe ovoga Pravilnika ne odnose se na sredstva Državnoga proračuna koja doznačuje Ministarstvo znanosti i obrazovanja sukladno odredbama Zakona.

Odredbe ovog Pravilnika ne odnose se na poslove koje zaposlenici Škole obavljaju iz radnoga odnosa, sukladno posebnim propisima i aktima kojima se uređuju rad i radni odnosi.

Članak 4.

Vlastitim prihodima u smislu članka 3. ovog Pravilnika ne smatraju se:

* prihodi koje Škola ostvari od nadležnog proračuna za financiranje redovne djelatnosti, neovisno od izvora financiranja
* pomoći od gradova, općina, ministarstva ili drugih institucija u sustavu javnog sektora
* donacije
* prihodi za posebne namjene
* prihodi od koncesija i koncesijskih odobrenja
* prihodi od prodaje ili zamjene imovine
* naknade s naslova osiguranja
* primici od zaduživanja
* primici od prodaje dionica i udjela.

Članak 5.

Škole su ovlaštene ostvarivati vlastite prihode bez prethodne suglasnosti Istarske županije, osim u slučaju iz članka 7. stavak 2. ovog Pravilnika.

Članak 6.

Vlastiti prihodi Škole ostvareni od obavljanja osnovnih poslova vlastite djelatnosti koriste se prioritetno za podmirenje rashoda koji su nastali obavljanjem tih poslova na temelju kojih su vlastiti prihodi i ostvareni.

Ako se vlastiti prihodi ostvare u iznosu većem od potrebnog za podmirenje rashoda iz stavka 1. ovog članka, a Škola je iz prethodne godine prenijela manjak iz izvora vlastitih prihoda, onda se preostali iznos ostvarenih vlastitih prihoda raspoređuju za pokriće iskazanog manjka.

Ako se vlastiti prihodi ostvare u iznosu većem od potrebnog za podmirenje rashoda iz stavaka 1. i 2. ovog članka, a Školi je temeljem provođenja europskog projekta određena korekcija, proračunski korisnik je dužan podmiriti korekciju iz vlastitih prihoda.

Ako se vlastiti prihodi ostvare u iznosu većem od potrebnog za podmirenje rashoda iz stavaka 1., 2. i 3. ovog članka, Škola iste koriste za pokriće rashoda redovnog poslovanja.

Ako se vlastiti prihodi ostvare u iznosu većem od potrebnog za podmirenje rashoda iz stavaka 1., 2., 3. i 4. ovog članka, Škola iste koriste za ulaganje u tekuće i investicijsko održavanje, nabavku opreme, ostala ulaganja za povećanje standarda pružanja osnovne usluge Škole.

Rashodi vlastite djelatnosti su: materijalni rashodi poslovanja vezani za obavljanje pojedine vlastite djelatnosti te rashodi za zaposlene koji su uključeni u obavljanje pojedine vlastite djelatnosti u iznosu ostvarenih vlastitih prihoda koje utvrdi nadležno tijelo ustanove.

II. PRIHODI OD ZAKUPA PROSTORA, OPREME I ZEMLJIŠTA TE NAJMA STANOVA

Članak 7.

Škola može ostvariti prihode davanjem u zakup prostora ili opreme koji nisu prijeko potrebni za nesmetano obavljanje njihove osnovne djelatnosti sukladno načelu dobroga financijskog upravljanja, a prema posebnim propisima.

Za davanje u zakup prostora ili opreme, Školski odbor je dužan donijeti odluku, a zatim pribaviti suglasnost Osnivača.

Način korištenja ostvarenih vlastitih prihoda od zakupa prostora donosi Skupština Istarske županije.

Članak 8.

Prihode koje Škola ostvari od zakupa zemljišta koje ima u vlasništvu koriste za podmirenje rashoda sukladno čl. 6. ovog Pravilnika.

Članak 9.

Prihode koje Škola ostvari od najma stanova u svojem vlasništvu koriste za podmirenje rashoda sukladno čl. 6. ovog Pravilnika.

III. PRIHODI OD OBRAZOVANJA ODRASLIH

Članak 10.

Prihodi ostvareni od obrazovanja odraslih koriste za podmirenje rashoda sukladno čl. 6. ovog Pravilnika.

IV. PRIHODI OD FINANCIJSKE IMOVINE

Članak 11.

Prihodi od financijske imovine su prihodi koje ustanove ostvaruju temeljem: prihoda od kamata, refundacije troškova po sudskim postupcima, prihodi od kamata na depozite po viđenju.

Vlastiti prihoda ostvareni temeljem st. 1. ovog članka koriste za podmirenje rashoda sukladno čl. 6. ovog Pravilnika.

V. PRIHODI OD PROJEKATA

Članak 12.

Prihodi Škole od projekata koriste za podmirenje rashoda sukladno čl. 6. ovog Pravilnika.

VI. OSTALI PRIHODI

Članak 13.

Ostali prihodi su: prihodi ostvareni pružanjem usluga prehrane vlastitim učenicima i djelatnicima ustanove, prihodi od ljetovanja i ekskurzija, prihodi od smještaja i prehrane u domovima te prihodi ostvareni od proizvodne ili uslužne djelatnosti za treća lica (priprema i usluživanje hrane –catering, poljoprivredni proizvodi, uzgoj pčela i proizvodnja meda i dr.) te od obavljanja sličnih poslova.

Vlastiti prihoda ostvareni temeljem st. 1. ovog članka koriste za podmirenje rashoda sukladno čl. 6. ovog Pravilnika.

VII. NADZOR I IZVJEŠTAVANJE

Članak 14.

Nadzor nad ostvarivanjem i korištenjem prihoda sukladno odredbama ovoga Pravilnika provodi osnivač – Istarska županija i ministarstvo nadležno za poslove znanosti i obrazovanja.

Izvještaj o izvršenju vlastitih prihoda proračunski korisnik daje mjesečno temeljem Uputa o načinu komunikacije, financiranja, izvještavanja i drugih aktivnosti između Istarske županije i proračunskih.

Zadužuju se voditeljica računovodstva da u svojim knjigovodstvima osigura podatke pojedinačno po vrstama prihoda i primitaka, a i izdataka, kao i o stanju imovine, obveza i izvora vlastitih prihoda.

Vlastiti prihodi Škole naplaćeni tijekom jedne kalendarske godine koji se ne utroše za pokrivanje troškova sukladno ovom Pravilniku u toj kalendarskoj godini, prebacit će se u sljedeću kalendarsku godinu za podmirenje iste vrste troškova.

Vlastiti prihodi Škole se po svakoj djelatnosti raspodjeljuju financijskim planom Škole.

VIII. ZAVRŠNE ODREDBE

Članak 15.

Ovaj Pravilnik o načinu korištenja vlastitih i namjenskih prihoda stupa na snagu danom objave na oglasnoj ploči Škole.

 Predsjednik Školskog odbora

 Darian Divšić, prof.

Članak 16.

Ovaj Pravilnik o načinu korištenja vlastitih i namjenskih prihoda objavljen je na oglasnoj ploči Osnovne škole Divšići dana 28. travnja 2022. godine.

 Ravnatelj

 Emilijana Fabijančić, prof..

KLASA: 011-01/22-02/01

URBROJ: 2168-6-06-22-2

Divšići, 28. travnja 2022. godine